b'\n_START_ARTICLE_\nTomoyuki Yamashita\n_START_PARAGRAPH_\nTomoyuki Yamashita (jap. \xe5\xb1\xb1\xe4\xb8\x8b \xe5\xa5\x89\xe6\x96\x87, Yamashita Tomoyuki; 8. marraskuuta 1885 K\xc5\x8dchin prefektuuri, Japani \xe2\x80\x93 23. helmikuuta 1946 Manila, Filippiinit) oli keisarillisen Japanin armeijan kenraali toisessa maailmansodassa. H\xc3\xa4n tuli sotilasurallaan tunnetuksi lempinimell\xc3\xa4 \xe2\x80\x9dMalaijin tiikeri\xe2\x80\x9d valloitettuaan Britannian siirtomaat Malakan niemimaalla ja Singaporen vuosina 1941\xe2\x80\x931942. H\xc3\xa4net tunnettiin eritt\xc3\xa4in taitavana ja rohkeana p\xc3\xa4\xc3\xa4llikk\xc3\xb6n\xc3\xa4, joka pakotti ylivoimaiset brittijoukot antautumaan Singaporessa vuonna 1942._NEWLINE_Sodan j\xc3\xa4lkeen h\xc3\xa4net tuomittiin sotarikoksista Yhdysvaltain sotilastuomioistuimessa Manilassa kuolemaan. H\xc3\xa4nen oikeustapauksestaan tuli ensimm\xc3\xa4inen lajiaan, jossa sotilaskomentajan vastuulle m\xc3\xa4\xc3\xa4riteltiin se, ettei h\xc3\xa4n kyennyt hallitsemaan joukkojaan. Yamashitan toimiessa Filippiineill\xc3\xa4 japanilaisten joukkojen komentajana sodan loppuvaiheessa oli joukkojen kuri h\xc3\xb6ltynyt. Sotavankeja ja siviilej\xc3\xa4 murhattiin, ja raiskaukset, tuhopoltot sek\xc3\xa4 ry\xc3\xb6st\xc3\xb6t olivat arkip\xc3\xa4iv\xc3\xa4\xc3\xa4. Vaikka kenraali Yamashita ei ollut antanut niist\xc3\xa4 k\xc3\xa4sky\xc3\xa4, eik\xc3\xa4 voitu n\xc3\xa4ytt\xc3\xa4\xc3\xa4 h\xc3\xa4nen olleen asioista v\xc3\xa4ltt\xc3\xa4m\xc3\xa4tt\xc3\xa4 tietoinenkaan, h\xc3\xa4net katsottiin ylimm\xc3\xa4ksi vastuulliseksi. H\xc3\xa4net teloitettiin hirtt\xc3\xa4m\xc3\xa4ll\xc3\xa4.'